ເກົາຫຼີໃຕ້ ລະນຶກເຖິງ ວັນຄົບຮອບ 2 ປີ ໃນການໂຈມຕີ ຂອງເກົາຫຼີເໜືອ 
ເກົາຫຼີໃຕ້ ຈັດພິທີລະນຶກເຖິງວັນຄົບຮອບ 2 ປີ ທີ່ເກົາຫຼີເໜືອ ຍິງປືນໃຫຍ່ໂຈມຕີ ເກາະ Yeonpyeong ໃນວັນທີ 23 ກັນຍາ ປີ 2010.
ເກົາຫຼີໃຕ້ລະນຶກເຖິງວັນຄົບຮອບປີທີ 2 ໃນວັນສຸກມື້ນີ້ ໃນການ ໂຈມຕີຢ່າງຮ້າຍແຮງ ຂອງເກົາຫຼີເໜືອ ຕໍ່ເກາະ ທີ່ຕັ້ງຢູ່ໃນເຂດ ແນວໜ້າເກາະນຶ່ງຂອງເກົາຫຼີໃຕ້ ການຍິງປືນໃຫຍ່ຂອງເກົາຫຼີເໜືອໂຈມຕີເກາະ Yeonpyeong ໃນວັນທີ 23 ພະຈິກ ປີ 2010 ໄດ້ສັງຫານທະຫານມາຣີນຂອງ ເກົາຫຼີໃຕ້ 2 ຄົນແລະພົນລະເຮືອນອີກ 2 ຄົນ ໃນພິທີໄວ້ອາໄລດັ່ງກ່າວຊຶ່ງຈັດຂຶ້ນຢູ່ອະນຸສາວະລີສົງຄາມທີ່ກຸງ ໂຊລນັ້ນ ນາຍົກລັດຖະມົນຕີເກົາຫຼີໃຕ້ທ່ານ Kim Hwang-sik ເອີ້ນການໂຈມຕີນີ້ວ່າເປັນການທ້າທາຍເກາະຜິດທີ່ຮ້າຍແຮງສຸດ ຂອງເກົາຫຼີເໜືອນັບແຕ່ສົງຄາມເກົາຫຼີໄດ້ສິ້ນສຸດລົງໃນປີ 1953 ທ່ານກ່າວຕື່ມວ່າ ມັນເປັນການເຕືອນຄວາມຊົງຈຳທີ່ຈະແຈ້ງທີ່ວ່າ ປະເທດທັງສອງຍັງຢູ່ໃນພາວະສົງຄາມ ສົງຄາມເກົາຫຼີໄດ້ສິ້ນສຸດລົງດ້ວຍ ການຢຸດຍິງ ແທນທີ່ຈະແມ່ນການເຊັນສັນຍາສັນຕິພາບ ດັ່ງດຽວກັນກັບໃນພິທີຄົບຮອບປີກາຍນີ້ ກອງທັບຂອງເກົາຫຼີໃຕ້ໄດ້ທຳການຊ້ອມລົບແລະ ການຝຶກແອບຕ່າງໆ ຢູ່ໃນບັນດາເກາະດອນທີ່ເປັນເຂດແດນທາງກໍ້າຕາ ເວັນຕົກຂອງປະ ເທດ ພາຍໃຕ້ການສົມມຸດວ່າ ຖືກໂຈມຕີຈາກເກົາຫຼີເໜືອ ຄະນະເສນາທິການຮ່ວມຂອງ ກອງທັບເກົາຫຼີໃຕ້ກ່າວວ່າ ການຊ້ອມລົບທີ່ວ່ານີ້ແມ່ນມີທະຫານມາຣີນ ກອງທັບເຮືອແລະ ກອງທັບອາກາດເຂົ້າຮ່ວມນຳແຕ່ ບໍ່ມີການຍິງປືນໃຫຍ່ ທີ່ໃຊ້ລູກປືນແທ້ ໃນປີນີ້